

**REPUBLIKA HRVATSKA**

**KRAPINSKO-ZAGORSKA ŽUPANIJA**

**OPĆINA SVETI KRIŽ ZAČRETJE**

**OPĆINSKI NAČELNIK**

Sveti Križ Začretje, 24.03.2023.

**Obavijest**

**o vježbi evakuacije i spašavanja u Dječjem vrtiću** **Sveti Križ Začretje, Trg Julija Lembergera 7, Sveti Križ Začretje**

Na lokaciji Dječjeg vrtića Sveti Križ Začretje **30.03.2023. godine u 9,30 sati** održati će se vježba Civilne zaštite pod nazivom: „Vježba evakuacije i spašavanja u Dječjem vrtiću Sveti Križ Začretje, logo - Potres - 2023.“

**Navedena vježba započeti će oglašavanjem sirena interventnih službi, pa se unaprijed ispričavamo za eventualno uznemiravanje koje je neizbježno u taktičkim vježbama ovog tipa.**

**Tema vježbe** je gašenje požara, evakuacija i spašavanje djece i zaposlenika zbog urušavanja dijela zgrade i požara u Dječjem vrtiću Sveti Križ Začretje. Urušavanje zgrade izazvano je potresom.

**Cilj vježbe** je praktična provjera Plana evakuacije i spašavanja Dječjeg vrtića Sveti Križ Začretje i spašavanje djece i zaposlenika u slučaju mogućeg potresa i požara. Osim osposobljenosti djelatnika i djece za postupanje u slučaju izvanrednih situacija i valjanosti predviđenih pravaca evakuacije, promatrat će se osposobljenost i postupak u intervenciji operativnih snaga sustava civilne zaštite i žurnih službi.

**U vježbi će sudjelovati** Stožer civilne zaštite Općine Sveti Križ Začretje, Vatrogasna zajednica Općine Sveti Križ Začretje, Dobrovoljno vatrogasno društvo Sveti Križ Začretje, Dobrovoljno vatrogasno društvo Brezova, Gradsko društvo Crvenog križa Zabok, Policijska postaja Zabok, djelatnici Zavoda za hitnu medicinu Krapinsko-zagorske županije – ispostava Zabok, TIM-T-1, Služba civilne zaštite Krapina te djeca i djelatnici Dječjeg vrtića Sveti Križ Začretje. Nositelj vježbe je Općina Sveti Križ Začretje

**Scenarij vježbe je sljedeći:**  Dana 30. ožujka 2023. godine u 09,30 sati razoran potres pogodio je Općinu Sveti Križ Začretje te izazvao materijalnu štetu u vidu urušavanja zgrade Dječjeg vrtića Sveti Križ Začretje s popratnom pojavom – požarom (kotlovnica). Djelatnici vrtića evakuiraju djecu iz prostora objekta. Djelatnici vrtića nakon provjere brojnog stanja utvrđuju da nedostaju 4 osobe iz Dječjeg vrtića. Vatrogasne snage (DVD Sveti Križ Začretje) vrše unutarnju navalu, gase požar. Vatrogasne snage (DVD Brezova) pronalaze 3 osobe, izvode ih i predaju djelatnicima zavoda za Hitnu medicinu. Vatrogasne snage (DVD Brezova) vrše pretragu objekta, pronalaze četvrtu osobu (zaposlenik vrtića) i iznose ga nosilima izvan objekta. Djelatnici zavoda za Hitnu medicinu nakon izvršene medicinske trijaže tri (3) lakše povrijeđene osobe predaju ekipi GDCK Zabok, a četvrtu (4) osobu zbog težine ozljede, upućuju na zbrinjavanje u Opću bolnicu Zabok.

Za vrijeme izvođenja vježbe djelatnici Policijske postaje Zabok osiguravat će nesmetan prilaz interventnim vozilima.

Djelatnici Službe civilne zaštite Krapina održali su u prostoru Dječjeg vrtića Sveti Križ Začretje 22. ožujka 2023. godine edukaciju o evakuaciji i spašavanju. Putem edukacije djeca i djelatnici Dječjeg vrtića upoznati su na koji način postupati u tijeku održavanja vježbe.

Nadamo se uspješnom provođenju ove vježbe koja će pokazati stanje pripravnosti operativnih snaga Općine Sveti Križ Začretje u ovakvim ili sličnim situacijama za koje se nadamo da ih u dogledno vrijeme ipak neće biti.

**OPĆINSKI NAČELNIK**

***Marko Kos, dipl.oec.***